གླིང་བཞི་གཡུལ་རྒྱལ་རྫོང་གི་ཆགས་རབས་དང་ དེ་དང་འབྲེལ་བའི་ལོ་རྒྱུས།

གླིང་བཞི་གཡུལ་རྒྱལ་རྫོང་གི་ཆགས་རབས་དང་ དེ་དང་འབྲེལ་བའི་ལོ་རྒྱུས།
ངོ་སྤྲོད།
༉ ནང་པ་ཆོས་ལྡན་གྱི་རྒྱལ་ཁབ་འདི་ནང་ ལུང་ཕྱོགས་དང་གཡུས་ཕྱོགས་ག་ར་ནང་ མི་ངོམ་རང་ར་སོ་སོའི་ཕྱག་མཆོད་འཕུལ་སའི་ རྟེན་བྱིན་རླབས་ཅན་ བཞག་སའི་ལྷ་ཁང་ཡང་ན་རྫོང་ཟེར་ཁག་མ་འདྲཝ་ལེ་ཤ་ཡོདཔ་ཨིན། དེ་མ་ཚད་འབྲུག་རྒྱལ་ཁབ་ནང་ཡོད་པའི་ རྫོང་ཁག་ཉི་ཤུ་ནང་ རྫོང་ཆེན་རེ་ཡོད་དེ་འབད་རུང་ ལ་ལུ་དགོན་པའི་མཚན་འཛིན་ ལ་ལུ་རྫོང་གི་མཚན་འཛིན་ཏེ་ཡོད་མི་རྫོང་ཆེན་དང་རྫོང་ཕྲན་ལེ་ཤ་འདུག། དེ་ཚུ་གི་གྲལ་ལས་ གཅིག་ཐིམ་ཕུ་རྫོང་ཁག་ནང་ཡོད་པའི་ གླིང་བཞི་གཡུལ་རྒྱལ་རྫོང་ཟེར་མི་འདི་ཨིན་མས། མ་གཞི་རྒེད་འོག་དེ་དང་ དེ་ནང་ཡོད་པའི་རྫོང་འདི་ མཐའ་ཟུར་གྱི་གཡུས་ཅིག་ནང་ཆགས་ཏེ་ཡོད་རུང་ འབྲུག་གི་རྒྱལ་རབས་དང་འབྲེལ་བ་སྦོམ་སྦེ་ཡོད་པའི་རྫོང་ཅིག་སྦེ་ ཆ་བཞགཔ་ཨིན་མས། རྒྱུ་མཚན་དེ་འབདཝ་ལས་བརྟེན་ རྩོམ་ཤོག་འདི་ནང་ རྒེད་འོག་དེ་རྒྱལ་རབས་དང་འབྲེལ་བའི་ལོ་རྒྱུས་དང་ རྫོང་དེ་དུས་ནམ་ལུ་ག་གིས་དབུ་བཞུགས་ཐོག་བཞེངས་ཡི་ག་གི་སྐོར་ལས་བཀོད་ནི་དང་། དེ་ལས་རྫོང་དེ་ནང་གྲྭ་ཚང་གི་དགེ་འདུན་ནམ་གཞི་བཙུགས་གནང་ཡི་ག་གི་སྐོར་ལས་བཤད་ནི་ཨིན། དེ་བཟུམ་སྦེ་ར་རྫོང་དེ་ལུ་རྐྱེན་ངན་ཕོག་པའི་ལོ་རྒྱུས་དང་ ལོག་སྟེ་ཉམས་བཅོས་ཡོད་པའི་སྐོར་ལས་བཀོད་ནི་ཨིན། རྩོམ་ཤོག་འདི་ལུ་བརྟེན་ རྫོང་གཞི་དེ་གི་སྐོར་ལས་ཁ་གསལ་སྦེ་ཤེས་ཚུགསཔ་མ་ཚད་ ལོ་རྒྱུས་ཚུ་འཚོལ་ཞིབ་འབད་དེ་ཁ་གསལ་སྦེ་ དབྱེ་དཔྱད་འབད་དེ་བཀོད་ནི་ཨིན། 

འབྲུག་གི་རྒྱལ་རབས་དང་འབྲེལ་བའི་ལོ་རྒྱུས།
དེ་ཡང་དཔལ་ལྡན་འབྲུག་པའི་བསྟན་པ་རིན་པོ་ཆེ་ མཐུ་ཆེན་ཆོས་ཀྱི་རྒྱལ་པོ་ཞབས་དྲུང་ངག་དབང་རྣམ་རྒྱལ་མཆོག་ ཆིབས་ཁ་ལྷོའི་ཕྱོགས་ལུ་བསྒྱུར་བའི་ལུང་བསྟན་དང་འཁྲིལ་ འབྲུག་ལུ་འཕེབས་པའི་སྐབས་ དང་པ་ར་དགོན་མགར་ས་ལུ་འབྱོན་ནུག། ས་གནས་དེ་ལས་བརྒྱུད་དེ་ འབྱོན་པའི་སྐབས་གླིང་བཞི་ལུ་འཕེབས་གནང་ནུག། དེ་ཡང་སངས་རྒྱས་རྡོ་རྗེ་ ༡༩༩༩ གིས་བཤད་དོ་བཟུམ་འབད་བ་ཅིན་ ཞབས་དྲུང་མཆོག་ གླིང་བཞི་ལྕེ་པའི་ས་དང་ གངས་ཡུལ་པ་ཚུ་གིས་གདན་དྲངས་ཏེ་ ཕ་ཇོའི་གདན་ས་བྱ་རྒོད་རྫོང་ནང་བཞུགས་ནུག་ཟེར་ཨིན་མས། དེ་མ་ཚད་གངས་ཡུལ་བཀྲིས་ལྡིང་ཁ་ཟེར་ས་ལུ་མདའ་རྩེད་ཀྱི་ དགའ་སྟོན་བཙུགས་ཏེ་གླིང་བཞི་པའི་ གཞས་སྣ་བཅུ་གསུམ་བརྩམས་གནང་ནུག། ལོ་རྒྱུས་དེ་ལུ་དཔྱད་པ་བཏང་པ་ཅིན་ ཞབས་དྲུང་མཆོག་དངོས་སུ་འབད་ར་གླིང་བཞི་ལུ་ ཞབས་ཀྱིས་བཅགས་གནང་ནུག་ ག་ཅི་སྦེ་ཟེར་བ་ཅིན་ མདའ་རྩེད་དེ་ད་ལྟོའི་བར་ན་ཡང་ ཞབས་དྲུང་མཆོག་ལུ་བཀའ་དྲིན་རྗེས་དྲན་ཞུ་ནིའི་དོན་ལུ་ ལོ་བསྟར་བཞིན་དུ་རྩེད་སྲོལ་འདུག། དེ་བཟུམ་སྦེ་ར་ ཞབས་དྲུང་མཆོག་ གླིང་བཞི་མེ་བསྲོ་ཡུལ་ལས་བརྒྱུད་དེ་ དགེའི་ཕུག་ལུ་བཞུགས་ཏེ་ དངོས་ཅན་མི་དང་དངོས་མེད་ ཇོ་བོ་བྲག་སྐྱེས་ལ་སོགས་པའི་གཞི་བདག་ཚུ་གི་ འགྲོ་དོན་མཛད་དེ་ འབྲོག་སྨན་རྩེ་ཕུག་ལས་མར་འབྱོན་ཏེ་ གདན་ས་ལྕགས་རི་ལུ་འཕེབས་ནུག་ཟེར་ སངས་རྒྱས་རྡོ་རྗེ་ ༡༩༩༩ གིས་བཤད་ནུག། དེ་ལུ་བལྟ་བ་ཅིན་ འགྲོ་དོན་རྒྱ་ཆེན་པོ་མཛད་དེ་ གླིང་བཞི་གི་མི་སྡེ་ དགའ་སྐྱིད་ཀྱི་ངང་ལུ་བཟོ་གནང་ནུག། རྒྱུ་མཚན་དེ་འབདཝ་ལས་ ས་གནས་དེ་རྒྱལ་རབས་དང་འབྲེལ་བའི་ གནས་ཅིག་ཨིནམ་ཤེས་ཚུགས་པས།

རྫོང་བཞེངས་བ་པོ་དང་བཞེངས་པའི་ལོ།
དེ་ཡང་ སྤྱི་ལོ་ ༡༦༦༨ ས་སྤྲེལ་གྱི་ལོ་དེ་ནང་ བོད་ལས་སྡེ་སྲིད་ གྲོང་སྨན་པ་ཕྲིན་ལས་རྒྱ་མཚོའི་དམག་དཔོན་ སྒམ་པོ་ནས་ཀྱིས་གཙོས་པའི་ དམག་དཔུང་བཞི་ འབྲུག་པའི་ཕྱོགས་བཞི་ལུ་དབྱེ་སྟེ་འོང་ནུག། དེ་བསྒང་བུམ་ཐང་ བྱ་དཀར་རྫོང་དེ་བོད་དམག་ལུ་ཤོར་སོང་ནུག། དེ་ལས་ འབྲུག་གི་སྡེ་སྲིད་གསུམ་པ་ཆོས་རྒྱལ་མི་འགྱུར་བསྟན་པ་གིས་ བླམ་ངག་དབང་རབ་བརྟན་དེ་ བུམ་ཐང་ཁ་ཐུག་ལུ་དམག་གི་གདོང་ལེན་ འབད་བར་བཏང་ཡོདཔ་དང་ བླམ་ངག་དབང་རབ་བརྟན་གྱིས་ དམག་གི་རྒྱལ་ཁ་འཐོབ་ནུག། དུས་དེ་དང་ཅིག་ཁར་ དམག་གི་དཔུང་ཆེན་གཅིག་ གླིང་བཞི་ཁ་ཐུག་ལས་འོང་ཡོདཔ་དང་ སྡེ་པ་མཆོག་གིས་ སྤུ་ན་ཁའི་རྫོང་དཔོན་ དགེ་འདུན་ཆོས་འཕེལ་གླིང་བཞི་ཁ་ཐུག་ལུ་ དམག་དཔོན་སྦེ་བཏང་ཡོད་རུང་དམག་སྡེ་དེ་ བོད་དམག་ལས་ཕམ་སོང་ནུག། དེ་གི་ཤུལ་ལས་ དགེ་འདུན་ཆོས་འཕེལ་གྱི་དམག་རྒྱབ་སྦེ་ སྡེ་པ་མཆོག་གིས་ བླམ་ངག་དབང་རབ་བརྟན་བཏང་ཡོདཔ་ལས་ དམག་གི་རྒྱལ་ཁ་འདི་འབྲུག་པ་གིས་འཐོབ་སྟེ་ བྱ་དཀར་གཡུལ་རྒྱལ་རྫོང་དང་ གླིང་བཞི་གཡུལ་རྒྱལ་རྫོང་གཉིས་དུས་མཉམ་སྦེ་ འབྲུག་གི་སྡེ་སྲིད་གསུམ་པ་ཆོས་རྒྱལ་མི་འགྱུར་བསྟན་པ་གྱིས་ དགྲའི་ཕྱོགས་ལས་རྣམ་པར་རྒྱལ་བའི་བརྡ་མཚོན་ལུ་ བཞེངས་ཡོདཔ་ཨིན་ཟེར་ རྒྱལ་འཛིན་ཤེས་རིག་ཚོགས་སྡེ་ ༢༠༡༨ ནང་བཀོད་དེ་ཡོདཔ་ཨིན།

གྲྭ་ཚང་གི་དགེ་འདུན་གཞི་བཙུགས།
དེ་ཡང་གླིང་བཞི་གཡུལ་རྒྱལ་རྫོང་ནང་ གཞུང་གྲྭ་ཚང་གི་ཁ་ཐུག་ལས་ བླམ་དམིགས་བསལ་གྱིས་ གསར་བསྐོས་མ་གནང་རུང་ གཞུང་གིས་ རྫོང་གཞི་དེ་དགེའུ་དགོན་པ་གི་བླམ་གིས་ བདག་འཛིན་གནང་དགོཔ་སྦེ་ཡོདཔ་ལས་བརྟེན་ དགེའུ་བླམ་ཟེར་མི་ཚུ་གིས་བདག་འཛིན་མཛད་བཞུགས་ནུག། དེ་སྦེ་བླམ་རིམ་པ་བཞིན་དུ་ སོར་ཡི་ར་བྱོན་ཏེ་ སྤྱི་ལོ་ ༢༠༠༢ ཀྱི་ལོར་ བླམ་དེ་ད་ལྟོའི་ གླིང་བཞི་བླམ་བཙན་སྐྱོགས་ ཟེར་མི་དེ་འབྱོན་ནུག། བླམ་བཙན་སྐྱོགས་འདི་ མ་གཞི་གླིང་བཞི་དགེའུ་བླམ་སྦེ་ ཕྱག་འགན་གནང་སྟེ་འབད་རུང་ དཔེ་གཏམ་ལས་ “སྔོན་གྱི་ལས་དང་འལ་གྱིས་རྐྱེན་” ཟེར་སླབ་དོ་བཟུམ་སྦེ་ སྔོན་མའི་ཐུགས་སྨོན་དང་ད་ལྟོའི་ མི་སེར་གྱི་བསོད་ནམས་ལས་བརྟེན་ གླིང་བཞི་གཡུལ་རྒྱལ་རྫོང་ན་ལུ་ འཕེབས་གནང་ནུག་ཟེར་ཨིན་མས། ངོ་རྐྱང་རྒྱུན་འབྲེལ་ རྣམ་རྒྱལ་དབང་ཕྱུག། (སྤྱི་ཚེས་ ༡༧/༤/༢༠༢༥) དེའི་སྐབས་སུ་གྲྭ་ཚང་གཞི་བཙུགས་གནང་ནི་གི་ ཐུགས་བཞེད་མེད་དེ་འབད་རུང་ དཔེ་གཏམ་ལས་ “བསོད་ནམས་བྲེ་གིས་རྫོགས་རུང་ ཕུད་ཀྱིས་མ་རྫོགས་” ཟེར་སླབ་དོ་བཟུམ་སྦེ་ སྤྱི་ལོ་ ༢༠༠༣ ལུ་ ལྟོ་གཟན་འབད་ གླིང་བཞི་གི་ཨ་ལོ་ ༡༥ འབད་མི་ཅིག་བཙུགས་གནང་ནུག། དེའི་སྐབས་གཞུང་ལས་ལྟོ་ཕོགས་ལ་སོགས་པའི་ མཐུན་རྐྱེན་ག་ནི་ཡང་མེད་དེ་འབད་རུང་ ལོ་ངོ་ ༦ གི་རིང་བླམ་མཆོག་གིས་ ཡོདཔ་རང་ལས་བཏོན་ མེདཔ་གཞན་ལས་འཚོལ་ཏེ་ ཐབས་ཤེས་སྣ་ཚོགས་ཀྱི་ཐོག་ལས་ ཨ་ལོ་ཚུ་ལུ་ལྟོ་གོས་ཆོས་གསུམ་གནང་བཞུགས་ནུག། དེ་ལས་ སྤྱི་ལོ་ ༢༠༠༨ ལུ་མི་དབང་ མངའ་ཞབས་མཆོག་ གཟིགས་བསྐོར་གནང་བའི་སྐབས་རྫོང་ནང་བྱོན་ཏེ་  གསུང་གྲོས་གནང་བའི་སྐབས་ བླམ་མཆོག་གིས་ ཨ་ལོ་ ༡༥ ཡོད་པའི་ གྲལ་ལས་ ༧ དེ་ཅིག་ལུ་ལྟོ་ཕོགས་གནང་ཐབས་ཞུ་བ་ཕུལ་ནུག། དེ་ལས་ མི་དབང་མཆོག་ལོག་རྒྱལ་ས་ལུ་འཕེབས་ཏེ་ ད་ལྟོའི་ཁྲི་ཐོག་གི་རྗེ་དང་གསུང་གྲོས་གནང་བའི་ཤུལ་མ་ཡོད་པའི་ཨ་ལོ་ ༡༥ འདི་གུ་ད་རུང་ ༡༥ གསར་བཙུགས་མཛད་དེ་ཡོངས་བསྡོམས་མི་གྲངས་ ༣༠ ལུ་ལྟོ་ཕོགས་གནང་ནི་སྦེ་ བཀའ་གནང་ཡོདཔ་བཞིན་དུ་ ད་ལྟོ་དགེ་འདུན་པ་ཞལ་གྲངས་ ༣༠ ལྷག་ཙམ་ཡོད་མི་འདི་ གཙོ་བོར་བླམ་བཙན་སྐྱོགས་ཀྱི་བཀའ་དྲིན་ཨིན་ཟེར་ ངོ་རྐྱང་རྒྱུན་འབྲེལ་ ཀུན་དགའ་དཔལ་འབྱོར་ (སྤྱི་ཚེས་ ༡༩/༤/༢༠༢༥)  གྱིས་བཤད་ཅི།

རྫོང་དེ་ལུ་རྐྱེན་ངན་ཕོག་པའི་ལོ་རྒྱུས།
སྤྱི་ལོ་ ༢༠༡༡ གི་ལོ་དེ་ལུ་འབྲུག་རྒྱལ་ཁབ་ནང་ ས་ཡོམ་ཤུགས་ཅན་ཅིག་རྐྱབ་པའི་སྐབས་ གླིང་བཞི་གཡུལ་རྒྱལ་རྫོང་ལུ་ཡང་གནོད་རྐྱེན་སྦོམ་སྦེ་ར་འབྱུང་ནུག། དེ་ཡང་ ས་ཡོམ་དེ་གིས་རྫོང་གི་དབུ་རྩེ་ལས་འགོ་བཙུགས་ཏེ་ དགེ་སློང་གི་ཉལ་ཁྱིམ་ཚུན་ ལྷག་མ་ར་མེད་པར་ རྩ་བ་ལས་ར་མེདཔ་བཏང་ནུག། རྐྱེན་ངན་དེ་ལུ་བརྟེན་ གྲྭ་ཚང་གི་སློབ་སྦྱོང་འབད་ནི་དེ་ཕར་ར་བཞག་ ཐ་ན་སྐུ་གསུང་ཐུགས་རྟེན་ཚུ་ཡང་བཞུགས་ས་མེད་པའི་ གནས་སྟངས་ཤར་ཏེ་སྡོད་ནུག། དེ་གི་སྐབས་  དགེ་འདུན་པ་ཚུ་ རྒེད་འོག་གི་ཡིག་ཚང་ནང་བཞུགས་ཡོད་རུང་ རྟེན་འདི་ཚུ་ག་ར་ རྒེད་འོག་གི་སྨན་ཁང་ནང་གདན་འདྲེན་ཞུ་སྟེ་བཞུགས་ནུག། རྟེན་ཚུ་རྫོང་གསར་བཞེངས་མཇུག་མ་བསྡུ་ཚུན་ཚོད་ སྨན་ཁང་ནང་ར་བཞག་ཡོད་རུང་ དགེ་འདུན་པ་ཚུ་བཞུགས་ས་ ས་གནས་ཁག་གསུམ་དེ་ཅིག་ར་སྤོ་བཤུད་འབད་དགོཔ་འཐོན་ནུག། གླིང་བཞི་ལུ་དེ་སྦེ་དཀའ་སྡུག་གི་ངང་ལུ་ ལོ་ངོ་གསུམ་གྱི་རིང་བཞུགས་ཡོདཔ་དང་ དེའི་རྒྱབ་ལས་ན་རོ་རྒེད་འོག་ནང་སྤོ་སྦེ་འབྱོན་ནུག། དེ་ཁར་འཕེབས་པའི་སྐབས་ དགེ་འདུན་པ་ཚུ་བཞུགས་ས་ ན་རོ་རྒེད་འོག་གི་ལྟེ་བ་ བར་རི་ཤོང་གི་སྨན་ཁང་ནང་ལུ་ཨིན་པས། དེ་ཁར་བཞུགས་པའི་སྐབས་ དགེ་འདུན་པ་ཚུ་ དགེ་སློང་སྦེ་མེན་པར་ ཞིང་པ་ཅིག་བཟུམ་སྦེ་ བཞུགས་གནས་གཞེངས་ནིའི་དོན་ལུ་ ཕྱག་ལཱ་རྣམ་པ་སྣ་ཚོགས་མཛད་དགོཔ་འབྱུང་ནུག། ཨིན་རུང་ལོ་ངོ་གཉིས་དེ་ཅིག་གི་རྒྱབ་ལས་  བར་རྫོང་གསང་ཆེན་ནོར་གླིང་གྲྭ་ཚང་དེ་བསྒྲུབས་སྦེ་ གྲྭ་ཚང་ས་གནས་དེ་ཁར་སྤོ་ཡོདཔ་དང་ ད་ལྟོ་བར་ན་ཡང ་ས་གནས་དེ་ཁར་བཞུགས་ཡོདཔ་ཨིན་ཟེར་ གྲྭ་ཚང་དེ་གི་སློབ་དཔོན་དང་དྲུང་ཡིག་གིས་བཤད་དེ་ཡོདཔ་ཨིན།

རྫོང་ཉམས་བཅོས།
མ་གཞི་རྫོང་དེ་སྤྱོ་ལོ་ ༢༠༡༡ ལས་གནོད་རྐྱེན་འབྱུང་ཡོད་རུང་ སྤྱི་ལོ་ ༢༠༡༨ ཚུན་ ཉམས་བཅོས་ཀྱི་ཕྱག་ལཱ་མ་གནང་པས། དེ་ལས་སྤྱི་ལོ་ ༢༠༡༨ ལས་འགོ་བཙུགས་ཏེ་ རྒྱ་འབྲུག་གཉིས་ཀྱི་མཐུན་ལམ་ཐོག་དང་ རྫོང་ཁག་བདག་སྐྱོང་གིས་དབུ་བཞུགས་ཐོག་ རྫོང་ཉམས་བཅོས་ཀྱི་ཕྱག་ལཱ་འགོ་བཙུགས་ནུག། ལཱ་འབད་མི་ཚུ་ཡང་ འབྲུག་རྒྱལ་ཁབ་ཀྱི་བཙོན་ཁང་ལྟེ་བ་ ལྕམ་སྒང་གི་ཁྲིམས་པ་ཚུ་ཨིན་མས། དེ་སྦེ་ ཉིནམ་གུ་བདུན་ཕྲག་བཀལ་ བདུན་ཕྲག་གུ་ཟླཝ་བཀལ་ ཟླཝ་གུ་ལོ་བཀལ་ ལོ་གུ་ལོ་བཀལ་ཏེ་ སྤྱི་ལོ་ ༢༠༢༤ ལུ་རྫོང་དེ་སྔར་ག་ཨིནམ་སྦེ་བཞེངས་ཚར་ནུག། རྫོང་དེ་གི་བསྒྲུབས་ཡང་ གཞུང་གྲྭ་ཚང་གི་རྡོ་རྗེ་སློབ་དཔོན་རིན་པོ་ཆེ་མཆོག་གི་དབུ་བཞུགས་ཐོག་ སྤྱོ་ལོ་ ༢༠༢༤ སྤྱི་ཟླ་ ༡༠ པའི་སྤྱི་ ༥ ལུ་མཛད་གནང་ནུག་ཟེར་ འབྲུག་ཨེ་ཤེ་ཡ་ (༢༠༢༤) གིས་བཤད་དེ་འདུག། སྤྱིར་བཏང་རྫོང་དེ་སྔར་ག་ཨིནམ་སྦེ་བཞེངས་ཚར་རུང་ དགེ་འདུན་པ་བཞུགས་སའི་གནས་དེ་ བར་རྫོང་གསང་ཆེན་ནོར་གླིང་གྲྭ་ཚང་ནང་ར་ཨིན་པས།

ཤུལ་མའི་ཞིབ་འཚོལ་པ་ལུ་གོ་སྐབས།
•	རྫོང་ཉམས་བཅོས་སྐབས་ཀྱི་གནས་སྟངས་དང་ མི་སྡེ་ལས་རྒྱབ་སྐྱོར།
•	དགེ་འདུན་པ་ཚུ་གླིང་བཞི་ལུ་མ་འབྱོན་པར་ བར་རྫོང་གསང་ཆེན་ནོར་གླིང་གྲྭ་ཚང་ནང་ བཞུགས་དགོ་པའི་ཁུངས་དོན།
•	བར་རྫོང་གི་ སྐུ་རྟེན་ལ་སོགས་པའི་རྒྱབ་ཁུངས།
གོང་ལུ་བཀོད་དེ་ཡོད་པའི་དོན་ཚན་ཁག་གསུམ་དེ་ཅིག་ཡོད་མི་དེ་ ངེའི་ཞིབ་འཚོལ་རྩོམ་ཤོག་འདི་ནང་ཚུད་དེ་མེདཔ་ལས་ ཤུལ་མམ་གྱི་ཞིབ་འཚོལ་པ་གཞན་གྱིས་ དབྱེ་དཔྱད་འབད་བ་ཅིན་གོ་སྐབས་ཡོད།

མཇུག་བསྡུ།
སྤྱིར་བཏང་གླིང་བཞི་གཡུལ་རྒྱལ་རྫོང་འདི་དང་ གླིང་བཞི་ཟེར་བའི་ས་གནས་དེ་ འབྲུག་གི་སྐྱབས་མགོན་དམ་པ་ཞབས་དྲུང་ངག་དབང་རྣམ་རྒྱལ་མཆོག་དང་ ཕ་ཇོ་འབྲུག་སྒོམ་ཞིག་པོ་དང་འབྲེལ་བ་ཡོད་པའི་ས་གནས་ཅིག་ཨིན་མས། དེ་མ་ཚད་འབྲུག་གི་རྒྱལ་རབས་དང་འབྲེལ་བ་ཡང་འདུག། དེ་སྦེ་ཨིན་རུང་ རྒྱལ་རབས་ནང་ལས་རྐྱངམ་ཅིག་འཐོན་ནི་མ་གཏོགས་ ཞིབ་འཚོལ་ལ་སོགས་པའི་ རྩོམ་ཤོག་བྲིས་ཏེ་ རྒྱ་ཆེ་བ་ཅིག་ག་ཏེ་ཡང་མིན་འདུག། རྒྱུ་མཚན་དེ་འབདཝ་ལས་བརྟེན་ ང་གིས་ས་གནས་དེ་དང་ རྫོང་དེ་གི་སྐོར་ལས་མདོར་བསྡུས་ཅིག་བཀོད་དེ་ཡོདཔ་ཨིན། དེ་ཡང་ས་གནས་དེ་རྒྱལ་རབས་དང་འབྲེལ་བའི་ལོ་རྒྱུས་དང་ རྫོང་དེ་གི་བཞེངས་ལོ་ཚུ་བཀོད་དེ་ཡོདཔ་མ་ཚད་ གྲྭ་ཚང་གཞི་བཙུགས་ཀྱི་སྐོར་ལས་ཡང་འབྲི་སྟེ་ཡོདཔ་ཨིན། དེ་བཟུམ་སྦེ་ར་རྫོང་དེ་ལུ་རྐྱེན་ངན་འབྱུང་བའི་ལོ་རྒྱུས་དང་ ཉམས་བཅོས་ཀྱི་སྐོར་ལས་བཀོད་དེ་ཡོདཔ་ཨིན།